भद्रपुर झापा गोल्डकप : मच्छिन्द्र उपाधि नजिक
प्रथम भद्रपुर झापा गोल्डकप फुटबल प्रतियोगिताको उपाधिका लागि त्रिभुवन आर्मी क्लब र ‘ए’ डिभिजन लिग विजेता मच्छिन्द्र क्लबबीच प्रतिस्पर्धा हुने भएको छ ।
बिर्तामोड — प्रथम भद्रपुर झापा गोल्डकप फुटबल प्रतियोगिताको उपाधिका लागि त्रिभुवन आर्मी क्लब र ‘ए’ डिभिजन लिग विजेता मच्छिन्द्र क्लबबीच प्रतिस्पर्धा हुने भएको छ ।भद्रपुरस्थित मेची रंगशालामा आइतबार भएको दोस्रो सेमिफाइनल खेलमा जित हासिल गर्दै मच्छिन्द्र गोल्डकपको फाइनलमा प्रवेश गरेको हो । विभागीय टोली सशस्त्र प्रहरी बलको एपीएफमाथि १–० गोलको कठिन जित निकाल्दै मच्छिन्द्र गोल्डकपको उपाधि नजिक पुगेको छ । खेलको १७ औं मिनेटमा कप्तान सुजल श्रेष्ठले गरेको १ गोल नै निर्णायक बन्यो ।छोटो पास खेलाउँदै एपीएफको डीएरियामा पुर्‍याएको बललाई मच्छिन्द्रका विदेशी खेलाडी आन्द्रेसनियाको पासमा सुजलले बललाई नियन्त्रणमा लिएर सुन्दर गोलमा परिणत गरेका थिए । गोल खाए पछि दबाबमा परेको एपीएफले बाँकी ७६ मिनेटसम्म संघर्ष गरे पनि बराबरी गोल फर्काउन भने सकेन । यद्यपि एपीएफले खेलको चौथो मिनेटमै अग्रता बनाउन अवसरबाट चुकेको थियो । उसका लागि विदेशी खेलाडी अर्मान्डले बललाई गोलपोस्टको दिशा दिएका थिए । तर, मच्छिन्द्रका गोलरक्षक विशाल श्रेष्ठ अघि बढ्दै बल नियन्त्रणमा लिन सफल भएका थिए । बराबरी गोलका लागि एपीएफले पहिलो हाफमा निकै मिहिनेत गरेको थियो । मच्छिन्द्रको गोलपोस्टमा केही आक्रमणहरु बुने पनि बलले पोस्टको दिशा भने लिन सकेको थिएन । ३१ औं मिनेटमा मच्छिन्द्रका सौरभ लिम्बूको प्रहार एपीएफका गोलरक्षक एन्जल श्रेष्ठले रोकेर थप गोल हुनबाट जोगाएका थिए ।घरेलु फुटबलका स्टार खेलाडीहरुले भरिएको मच्छिन्द्रले दोस्रो हाफमा थप मिहिनेत गरेर खेलेको थियो । यद्यपि स्कोर बढाउन नसके पनि खेलमा एपीएफलाई भने दबाबमा राख्न सफल भएको थियो । ६७ औं मिनेटमा मच्छिन्द्रका कप्तान सुजलको कर्नर प्रहारमा दिवाकर चौधरीले हेडमार्फत बललाई गोल पोस्टको दिशा दिन चुके । ७१ औं मिनेटमा तोप विष्टको लामो पासमा सनिस श्रेष्ठको हेडर खेर गयो ।७४ औं मिनेटमा मच्छिन्द्रका विमल घर्तीमगरको पासमा प्रशान्त अवस्थीले पोस्टको दिशा दिनुअघि बललाई एपीएफका डिफेन्डरले खोसेका थिए । ७८ औं मिनेटमा एपीएफका सनिसको क्रस पासमा सबिन गुरुङको कडा प्रहार डिफेन्स लाइनमा रहेका मच्छिन्द्रका आन्द्रेसनियाले क्लियर गरेका थिए ।८९ औं मिनेटमा मच्छिन्द्रका विमलको छोटो पासमा छिरिङ गुरुङको कडा प्रहार गोलपोस्ट नजिकैबाट बाहिरिन पुग्यो । बराबरी गोलका लागि एपीएफले थप गरिएको अतिरिक्त समयको अन्तिम ९३ औं मिनेटसम्म गरेको प्रयास सफल हुन सकेन । उसका लागि सबिन गुरुङको हेड पासमा तोप विष्टले गरेको सशक्त प्रहार पोस्ट माथिबाट बाहिरिएको थियो । क्वाटरफाइनलमा मच्छिन्द्रले चर्च ब्वाइज युनाइटेड तथा एपीएफले बंगलादेशको कार्वान बजार प्रगति संघलाई पराजित गर्दै सेमिफाइनल यात्रा तय गरेका थिए ।खेलमा मच्छिन्द्रका कप्तान एवं निर्णायक गोलकर्ता सुजल श्रेष्ठ म्यान अफ द म्याच भए । उनले नगद २० हजार रुपैयाँ प्राप्त गरे । गोल्डकपको फाइनल खेल फागुन १६ को मंगलबार हुनेछ । भारत, भुटान र बंगलादेशसहित १० टिमको सहभागिता रहेको गोल्डकपको विजेता टिमले नगद १३ लाख तथा उपविजेता टिमले नगद ७ लाख र ट्रफी पुरस्कार जित्नेछन् ।